Vegfarendur um Akranesveg og Kalmansbraut á Akranesi hafa að undanförnu ítrekað látið í ljósi óánægju sína með að engin lýsing sé við framkvæmdasvæðið þar sem unnið er að gerð hringtorgs og nýrrar innkeyrslu í bæinn . Fólk bendir á að ákaflega dimmt sé á þessum slóðum , vinnuvélar og vörubílar þveri veginn þegar framkvæmdir séu í gangi og bleyta og óhreinn vegur geri það að verkum að merkingar kaffærist . Samkvæmt úttekt lögreglu og eftirlitsaðila með framkvæmdunum eru þó allar merkingar samkvæmt reglum og stöðlum við slíka framkvæmd . Þeir vilja ítreka við vegfarendum að virða hraðatakmarkanir á svæðinu næstu mánuðina meðan framkvæmdir standi yfir , en sem betur fer hafa engin slys orðið á þessu svæði . Knut Ödegaard hjá Almennu verkfræðistofunni , sem er eftirlitsaðili með gatnaframkvæmdunum , segir að engar ábendingar hafi borist til þeirra vegna hættuástands . Framkvæmdirnar séu til hliðar við veginn og þótt þær hafi sjálfsagt truflandi áhrif á umferðina að einhverju leyti , hafi ekki þótt ástæða til að koma upp blikkljósum . „ Við viljum að sjálfsögðu ekki skapa slysahættu , “ segir Knut og bætir við að brátt muni hefjast framkvæmdir við hellulögn og frágang hringtorgsins . Þá muni verktakinn koma upp lýsingu við vinnu sína og við það verði bjartara yfir svæðinu . Þegar hinsvegar líði fram í desember og farið verður að vinna frekar í tengingu og frágangi við hringtorgið , verði mynduð hjáleið af Akranesvegi inn á Kalmansbraut . Þá verður komið upp öryggisljósum og góðum merkingum . Að sögn lögreglunnar á Akranesi hefur einnig verið kvartað yfir því að ekki skuli vera lýsing við aðalgatnamótin austan Þjóðbrautar og einnig gatnamót Akranesvegar og Innnesvegar . Aðalgatnamótin austan Þjóðbrautar verða færð og tengd hringtorginu við Þjóðbraut , þannig að þegar þeirri framkvæmd verður lokið , ættu þau gatnamót ekki að verða til vansa í framtíðinni .